Majerský, Milan, poslanec NR SR (2024-04-16):
Vážený pán predsedajúci, vážené kolegyne, kolegovia, vážený pán minister, budem sa snažiť byť stručný aj vzhľadom na pokročilú hodinu. Nebudem počas tohto vystúpenia nikoho ani urážať, ani ponižovať, ani nejakým spôsobom dehonestovať. Ide mi o vec, ale ide mi predovšetkým o to, aby sme všetci pochopili, tí, ktorí sme tu a budeme stláčať nejaké tlačidlo na svojom pulte pri rozhodovaní pri ktoromkoľvek zákone a zvlášť o tomto, ktorý sa týka samosprávy, si uvedomili, že situácia je naozaj vážna. Situácia je natoľko vážna, že loď samosprávy sa potápa. Teraz sme sa rozhodli ad hoc zalepiť jednu dieru. Dali sme 220 miliónov eur na to, aby sme zalepili jednu dieru, možno tú najväčšiu a s nádejou, že to vydrží na nejaký čas a dôjde tá loď až do prístavu, ktorý je jej cieľom. Všetci možno viete, ktorí ste tu, že územná samospráva je rozdelená na miestnu a regionálnu. Tá miestna berie z tých peňazí alebo z príjmov právnických osôb, fyzických osôb 70 % a regionálna 30 %. Teraz tých vyše 200 miliónov eur je časť podielu dane z právnických osôb. Tie právnické osoby alebo daňový mix, aby sme boli vždy si istí, že dotiahneme, dokážeme utiahnuť všetko, čo sa týka samosprávy, je dôležité predovšetkým preto, aby bola stabilita v samospráve. Ona nie je zaručená tým, že ad hoc dáme primátorom, starostom a županom nejakých 100-200 miliónov eur. Na to potrebujeme trvalý, systematický krok, systémové riešenie. Aj moji predrečníci o tom rozprávali niekoľkokrát a systémové riešenie vie dať tú stabilitu, o ktorej sa tu hovorí a dookola sa ešte hovoriť bude. Totiž budú prichádzať ešte ťažké časy. Vieme, aký je výber podielových daní fyzických osôb a samosprávy iba tiež lepia diery, aby prežili. Nedokážu investovať. Nedokážu dokonca mať finančné prostriedky na to, aby išli do eurofondových projektov. Nemajú na 5-percentnú, respektíve potom už 8-percentnú spoluúčasť a toto je zlé. Tam je zastavený akýkoľvek rozvoj v našich obciach. Nebudem hovoriť teraz o kanáloch, o vode, vodovodoch, lebo tam je situácia naozaj zložitá. Natoľko zložitá, že mnohí ľudia aj kvôli tejto zníženej kvalite života odchádzajú do zahraničia. Nič ich nemotivuje k tomu, aby ostali či už na východe Slovenska, na strede Slovenska a možno aj tu na západe Slovenska. Výzvy k tomu, aby sa urobil daňový mix, a toto je riešenie, daňový mix je riešenie, výzvy k tomu dala, dalo združenie SK8, výzvu k tomu dalo združenie ZMOS, ale aj Únia miest. Všetci rovnakým spôsobom a možno v malých kozmetických rozdieloch jednoznačne podporili túto, toto riešenie alebo túto otázku, aby bol daný a schválený v Národnej rade daňový mix. Poďme konečne naozaj nájsť systémové riešenie daňového mixu. Toto je cesta. Samozrejme, už som spomínal rozvoj obcí, havárie alebo havarijné stavy v rôznych oblastiach, základné služby pre občana, či už sú to školy, škôlky, chodníky, cesty, miestne komunikácie, telocvične, divadlá. Ono fakt tie deti možno budú mať kúpené korčule od babky, ale nebudú mať kde korčuľovať, lebo samospráva zatvorí zimný štadión. Budú mať možno nové kopačky, ale samospráva zatvorí futbalový štadión. Alebo možno bude mať kúpené nové, kúpené dievčatko nový kroj, ale kultúrne centrum bude zatvorené, lebo starosta či primátor nebude mať na jeho prevádzku. Tam je ten problém. Zažil som to ako primátor, permanentne to zažívam ako župan. A viem sa cítiť, vcítiť aj do tých, ktorí vedú jednotlivé rezorty. Ale nájsť systémové riešenie je našou povinnosťou, lebo samospráva je kostrou tejto spoločnosti a toto si musíme uvedomiť. No a nakoniec naozaj už iba jednu dôležitú vec poviem. A je to široká otázka, a už som sa jej trochu dotkol, a sú to eurofondy. Jednak ich nečerpáme. Ak ich čerpáme, čerpáme ich pomaly. Máme obrovský investičný dlh. Stále ministerstvá vymýšľajú niečo nové a nové. Ja čakám iba, kedy budú vypisované už konečne výzvy, aby sa starostovia, primátori a cez integrované územné stratégie mohli všetci tí, ktorí kooperujú v území, zapojiť do týchto výziev. Oni sú zadefinované, ale nie je vypísaná žiadna výzva. Kedy chceme, prosím vás, čerpať eurofondy, keď nie sú vypisované výzvy? My dostaneme peniaze a plán obnovy, eurofondy niekde stoja. Tam je obrovský problém. Hrozí nám, samozrejme, dekomitment. Akonáhle nedokážeme čerpať to, čo nám je dané, v ďalšom programovom období nám bude dané o tú čiastku, alebo o nejakú čiastku menej. Pomôžme starostom, pomôžme primátorom, pomôžme županom, pomôžme miestnej a regionálnej samospráve, lebo nečerpaním eurofondov zastavujeme aj ekonomiku celej Slovenskej republiky. Akonáhle začneme čerpať, vidíme, ja som to videl živo, keď prišiel covid, každý zastavoval investície a ja som povedal nie, budeme investovať, lebo nemôžu prísť ľudia o robotu. Investovali sme možno najviac zo všetkých samospráv, či už miestnej alebo regionálnej, lebo sme vedeli, že keď teraz odídu títo mladí ľudia na západ, už sa nikdy nevrátia. A naozaj, mnohí sa dokonca vrátili a našli si prácu tu na Slovensku, lebo sa investovalo. Čerpali sme eurofondy, dali sme investičné prostriedky aj z vlastných zdrojov. Dnes je situácia o to horšia, že daňové bonusy vzali samosprávam veľkú čiastku. Viem to, cítim to, treba si to priznať, treba si, treba, musí to priznať aj predchádzajúca vláda, ale riešenie už predchádzajúca vláda neurobí. Musí ho urobiť táto vláda a keď táto vláda neurobí riešenie, samospráva naozaj bude na kolenách. Končím tým, s čím som začal. Tá loď sa potápa. Sú tam veľké diery a je ich veľa. A je na nás, aby sme tieto diery zalepili, aby sme nenechali posádku, ktorá je v tejto lodi, a to sú obyvatelia našej republiky, aby sa tam utopili. Ďakujem pekne. (Potlesk.)